Snart kan du igen komme til frisør, kørelærerne kan igen sætte nøglen i tændingen, og domstolene kan vende tilbage til en mere normal drift.

Det har regeringen og et bredt flertal i Folketinget torsdag nat forhandlet på plads, oplyser Statsministeriet i en pressemeddelelse, Mette Frederiksen på Facebook og flere partiledere på Twitter.

Af aftalen fremgår det, at det midlertidige forbud mod visse liberale erhverv som for eksempel frisører ophæves fra på mandag. Det er dog uklart, hvilke specifikke erhverv og faggrupper, der er tale om, udover at det er de erhvervsdrivende, som var omfattet af de tidligere restriktioner.

Derudover vil det også igen være muligt at foretage praktisk køreundervisning.

Caféer, restauranter, højskoler og efterskoler må dog fortsat vente på grønt lys til at åbne igen, oplyser Statsministeriet.

Aftalen er en udvidelse af den fase 1 af genåbningen, som Mette Frederiksen løftede sløret for ved seneste pressemøde. Og statsministeren er ikke overraskende glad for aftalen.

- Ingen har lyst til at holde Danmark lukket en dag mere end højst nødvendigt. Men vi må ikke gå hurtigere frem, end at vi stadig kan holde epidemien under kontrol, skriver hun på Facebook.

Ærgerlig over efterskoler

Aftalen mellem regeringen og flere partier faldt på plads efter forhandlinger, der begyndte klokken 20 i går aftes.